**VEDA NÁS BAVÍ n.o.**

**Hviezdoslavovo námestie 13, 811 02 Bratislava**

**Táborový poriadok - Prímestský tábor Vedecké leto 2015**

1. Náplňou prímestského tábora je nielen zabezpečiť dohľad nad deťmi v priebehu pracovnej doby ich rodičov, ale predovšetkým umožniť deťom príjemne stráviť prázdniny s rovesníkmi a s bohatou programovou ponukou, pohybovými aktivitami, získavaním nových poznatkov a kultúrou.

2. Účastníkom tábora je každá osoba, ktorá sa zúčastňuje akejkoľvek aktivity spojenej s realizáciou tábora: deti, vedúci, lektori, inštruktori, dobrovoľníci, zdravotník.

3. Vo všetkých priestoroch a v prostredí, kde prebieha tábor, je zákaz fajčenia a užívania návykových látok (alkohol, drogy).

4. Rámcový program tábora je pripravený pred začiatkom tábora, pričom denný program môže byť upravený podľa rozhodnutia organizátora tábora (s prihliadnutím na počasie, únavu detí, a pod...) .

5. O deti sa v priebehu tábora budú starať a program budú zabezpečovať skúsení inštruktori (väčšinou lektori krúžkov VNB).

6. Zraz účastníkov je každý deň medzi 7:30 a 8:15, odovzdanie detí rodičom medzi 15:30 a 16:00 v mieste konania tábora.

7. Každý deň bude ukončený predstavením náplne nasledujúceho táborového dňa.

8. Tábor je ponúkaný v ôsmich týždňoch, a to od 6.7. 2015 do 28. 8. 2015.

9. Lektori VNB preberajú zodpovednosť za dieťa v okamžiku jeho prevzatia od rodiča/zákonného zástupcu a ich zodpovednosť končí vrátením dieťaťa rodičovi/zákonnému zástupcovi na konci táborového dňa.

10. Na prímestský tábor si deti nosia len veci potrebné k účasti na tábore. Je zakázané, aby si so sebou nosili a používali veci, ktoré by mohli ohroziť zdravie, spôsobiť úraz, alebo ohrozovať mravnú výchovu ďalších detí (predovšetkým zbrane, návykové látky, a pod.). Cennosti (šperky, mobilné telefóny, tablety, a podobne ...) si deti berú na tábor na vlastné riziko, t.j. v prípade ich straty alebo poškodenia nenesie organizátor ani lektori zodpovednosť za vzniknutú škodu.

11. Pre všetkých účastníkov tábora je pripravené stravovanie 3 x denne - dopoludňajšia desiata, teplý obed a popoludňajší olovrant. V dňoch, kedy je na programe celodenný výlet, nebude zabezpečené teplé jedlo (deti dostanú balíček na cestu).

12. Po celú dobu pobytu v tábore je pre všetkých účastníkov zabezpečený dostatočný prísun tekutín, a to bez ohľadu na to, či sa budú nachádzať v areáli spolupracujúcej školy, alebo na ktoromkoľvek celodennom výlete.

13. Súčasťou programu je aj popoludňajší odpočinok.

14. Tábora sa môžu zúčastniť len zdravé deti. Ak sa v priebehu dňa vyskytnú akékoľvek zdravotné problémy, vedúci tábora kontaktuje rodičov, ktorí si dieťa prídu vziať a prevezmú ho do vlastnej starostlivosti.

15. V prípade akýchkoľvek zdravotných problémov poskytne dieťaťu prvú pomoc zdravotník (preškolený vedúci tábora), pri vážnejších komplikáciách bude okamžite privolaná záchranná služba a dieťa bude prepravené do nemocnice. Vedúci tábora o zranení ihneď informuje organizátora a rodičov dieťaťa.

16. Rodič by mal byť v čase pobytu svojho dieťaťa na dennom tábore zastihnuteľný na mobilnom čísle, ktoré uviedol v prihláške dieťaťa na tábor. V prípade plánovanej nedostupnosti predloží rodič vedúcemu tábora vopred podpísaný Súhlas s ošetrením.

17. Rodičia sú povinní nahlásiť vedúcemu tábora akékoľvek zmeny, ktoré sa udiali počas noci a mohli by ovplyvniť správanie alebo zdravotný stav dieťaťa v priebehu tábora (napr. očkovanie, uštipnutie hmyzom, úmrtie v rodine, ...) .

18. V prípade, že dieťa počas trvania tábora ochorie a nebude sa môcť tábora ďalej zúčastňovať, rodičom prináleží 50% z pomernej časti účastníckeho poplatku. Táto pomerná časť sa vypočíta ako pomer medzi dňami, ktoré sa už uskutočnili a dňami, ktoré zostávajú do ukončenia tábora. K uznaniu nároku je potrebné priložiť potvrdenie od lekára.

19. V prípade, že dieťa nebude môcť z dôvodu ochorenia na tábor vôbec nastúpiť, bude rodičom na základe dokázateľných skutočností (predloženie lekárskeho potvrdenia do 5-tich dní od začiatku tábora) vrátený účastnícky poplatok vo výške 100 %.

20. Zaplatením účastníckeho poplatku sa rodičia zaväzujú dodržiavať tento táborový poriadok, s ktorým boli oboznámení.

V Bratislave, dňa 1. 5. 2015